La renovació dels vestuaris de la Piscina Coberta ja està en marxa
2025-07-24

A causa de la situació sanitària, la piscina coberta de Burjassot ha posposat la seua obertura i s’ha aprofitat aquests mesos d’inactivitat per a dur a terme millores en la instal·lació. Així, tal com va anunciar l’Ajuntament, s’està procedint a la renovació dels vestuaris.

L’obra suposarà tasques d’obra de paleta, millores en els revestiments i en la fusteria i la millora en la instal·lació de lampisteria. Així, es procedirà a realitzar xicotetes demolicions de barandats per a millorar-la amb plaques d’algeps laminats, la instal·lació de canals i la formació de pendents a les dutxes.

Quant als revestiments, d’una banda es procedirà a posar un paviment vinílic antilliscant i, per un altre, es posaran també revestiments de paret. També es procedirà a reparació de plaques del fals sostre enregistrable. En referència a les millores de lampisteria, se subministrarà i instal·larà un embornal especial de paviments PVC per a zones de dutxa en eixida horitzontal i, finalment, en fusteria, es milloraran les portes amb tapajuntes en alumini i es col·locaran cabines i mampares de compacte amb ferratges.

Aquesta obra s’està realitzant pensant en tot moment en el benefici per als usuaris i usuàries de la Piscina Coberta que, en el moment en el qual la situació sanitària ho permeta, podran fer ús de la mateixa amb uns moderns i renovats vestuaris.